Til: Høyre  
 Fremskrittspartiet

Kristelig Folkeparti

Venstre

Oslo, 28. oktober 2013

Statsbudsjettet 2014

**Styrk arbeidet for menneskerettigheter og miljø**

Regnskogfondet vil med dette gi våre innspill til miljø- og utviklingspolitikken i statsbudsjettet 2014. Regjeringen og det nye Stortinget kan bringe norsk utviklingspolitikk et viktig skritt videre. Våre forslag vil bidra til å styrke Norges internasjonale innsats for menneskerettigheter, demokrati og bevaring av miljø og fornybare naturressurser.

1. **Styrk satsingen på menneskerettigheter og demokrati**

Regnskogfondet er svært glad for at den nye regjeringen setter sterkt fokus på menneskerettigheter, demokrati og sivilsamfunn i utviklingspolitikken. Dette er et felt der den nye regjeringen kan og bør styrke Norges profil og innsats.

Det er viktig at Norges arbeid omfatter *alle* menneskerettigheter som omhandles i internasjonale konvensjoner vi har ratifisert. Dette må inkludere urfolks rettigheter, som blant annet er nedfelt i ILO-konvensjon nr. 169 og FNs erklæring om urfolks rettigheter. Urfolk er i dag blant de mest sårbare og marginaliserte folkegruppene i verden, og deres situasjon er ofte langt dårligere enn majoritetsbefolkningen på områder som fattigdom, helse, utdanning og menneskerettigheter.

For å styrke arbeidet med menneskerettigheter og demokrati bør regjeringen:

* Styrke arbeidet for *alle* internasjonalt anerkjente menneskerettigheter, inkludert urfolks kollektive rettigheter til land og naturressurser.
* Øke bevilgningene til menneskerettighetsarbeid over utviklingsbudsjettet:
  + Øke bevilgningen til post 163.72 Menneskerettigheter, med særlig vekt på arbeidet for å styrke urfolks rettigheter.
  + Opprettholde Region-bevilgning for Latin-Amerika (post 153.78) på 225,5 mill. kr.  
    *(Denne bevilgningen er en svært beskjeden sum, men finansierer en rekke tiltak for å styrke menneskerettigheter og beskytte miljø. Dette inkluderer internasjonale menneskerettighetsinstrumenter, som den Interamerikanske MR-domstolen, Norges urfolksprogram og frivillige organisasjoner som Regnskogfondet.)*
* Øke bevilgningene til langsiktig bistand via frivillige organisasjoner (post 160.70).   
  *(Dette er den viktigste posten for norske frivillige organisasjoners utviklingsarbeid. Arbeidet gir gode og dokumenterte resultater, bidrar til demokratibygging og styrking av sivilt samfunn, og er et viktig supplement til bilateral og multilateral bistand. Til tross for dette har denne bevilgningen ikke økt i takt med øvrig norsk bistand under forrige regjering.)*

1. **Miljø og fornybare naturressurser må prioriteres høyt i norsk utviklingspolitikk**

Miljøbistand og bærekraftig forvaltning av naturressurser må være et sentralt element i regjeringens utviklingspolitikk, sammen med blant annet menneskerettigheter og utdanning. Fornybare naturressurser som skog, matjord og ferskvann er helt avgjørende for at jordas aller fattigste skal overleve. For eksempel er 1,6 milliarder mennesker direkte eller indirekte avhengige av skogens ressurser. Dette inkluderer 90 prosent av jordas aller fattigste. Å ta vare på naturressursene og sikre urfolk og andre sårbare gruppers tilgang til ressurser er derfor helt sentralt for å bekjempe fattigdom.

For å sikre dette bør regjeringen:

* Framheve at bærekraftig og rettighetsbasert naturressursforvaltning er et prioritert område i Norges utviklingspolitikk
* Øke bevilgningene til miljørelatert bistand, inkludert bærekraftig forvaltning av fornybare naturressurser.  
  *(Dette kan skje gjennom ulike budsjettposter, som kapitlet om miljø og bærekraftig utvikling (kap. 166), de ulike regionbevilgningene, og den langsiktige NGO-bistanden)*

1. **Videreføre Norges regnskogsatsing og styrke fokuset på tiltak som gir varige resultater**

Regnskogfondet er svært fornøyd med at Høyre og FrP har varslet at de vil videreføre Norges regnskogsatsning (REDD+). Norges arbeid har fått skogbevaring høyt på dagsorden internasjonalt og i en rekke regnskogsland. Dersom Norge reduserer bevilgningen til skogbevaring vil det ha en svært uheldig effekt på dette arbeidet, og kan blant annet føre til alvorlige tilbakeslag i et land som Indonesia, der Norges skogsatsing har bidratt til svært gode resultater på kort tid.

For å oppnå varige resultater av regnskogsatsingen er det avgjørende at Norge stimulerer til at skogland velger en mer bærekraftig utviklingsmodell. Dette innebærer at skogsatsingen må stimulere til en langsiktig, bærekraftig skogforvaltning. Dette vil ha store positive resultater ut over reduserte utslipp. I klimaforliket fra 2012 slås det fast at regnskogsatsingen *«skal ha sammensatte mål knyttet til bevaring av naturskog, bærekraftig utvikling og respekt for urfolks rettigheter, i tillegg til hovedmålet om reduserte utslipp. Langsiktig skogbevaring betinger at resultater oppnås også på andre områder enn reduserte utslipp av klimagasser»*. Denne tilnærmingen er avgjørende for å sikre gode og varige resultater og unngå økte konflikter om land og ressurser.

Regjeringen bør:

* Opprettholde skogsatsingen på ca 3 mrd kroner årlig og slå fast at satsingen skal videreføres til minst 2020
* Følge opp og operasjonalisere klimaforlikets formuleringer om sammensatte mål, for å sikre at skogsatsingen stimulerer til en varig, bærekraftig utviklingsmodell og bidrar til å nå Norges utviklingspolitiske målsettinger

1. **Opprettholde bistanden på et høyt nivå og stimulere til debatt og resultater**

De enorme utfordringene verden står overfor når det gjelder fattigdom, miljøødeleggelser og klimaendringer gjør at Norge må opprettholde bistanden på minimum én prosent av BNI, samtidig som det må stilles tydelige krav til resultater og kvalitet. I arbeidet for en mer samstemt norsk utviklingspolitikk og diskusjonen om hvordan gode resultater oppnås, er det også viktig å stimulere til en aktiv debatt om utviklingspolitikken.

Regjeringen bør:

* Opprettholde bistanden på et høyt nivå – minimum én prosent av BNI
* Øke Tilskudd til opplysningsarbeid (post 160.71)

Vi ser fram til en konstruktiv dialog om dette.

Vennlig hilsen

Regnskogfondet

Dag Hareide Nils Hermann Ranum

Daglig leder Leder policy- og kampanjeavdelingen